Cedilie
La cedilie e je un segnut, simil a une virgule (¸) che si tache sot di ciertis consonants come segn diacritic par modificâ la lôr pronuncie. La code e nasè come la metât finâl intes miniaturis di une "z" corsive , e la peraule "cedilie" e je un diminutîf dal vieri spagnûl non par cheste letare, ceda. Un timp la grafie e jere cerilla.
Chest diacritic al è nassût in Spagne e te etât di mieç si à pandût in cuasi dutis lis lenghis romanzis, par segnâ un sun africât, par esempli tal catalan (ce trencada), tal portughês, tal francês, tal ocitan e ancje in tai volgârs talians medievâi; vuê in chestis lenghis la pronuncie e je deventade come chê di une s (sibiliante dentâl sorde), ma inte etât di mieç e jere ancjemò africade; par spagnûl no je plui doprade za dal 1800.
La forme plui pandude e je che de cedilie cun la letare c; si cjatin ancje cualchi altris letaris, soredut la s par indicâ il sun /ʃ/ in curd e altris lenghis de Asie centrâl.
[cambie] La cedilie par furlan
La cedilie e je doprade te grafie uficiâl furlane sot de letare c par scrivi une africade postalveolâr /tʃ/ di pronunciâ plui o mancul come la c dal talian cena; la cedilie no si dopre devant des vocâls "i" o "e". Si la cjate ancje tal furlan dal '200 e dal '300, cun pronuncie sorde e sonore, par po deventâ simpri plui rare, a favôr de z; e ven tirade fûr dal abât Pirone, tal so vocabolari dal 1871 (dulà che a dopre la ç come te grafie moderne, e çh pe grafie moderne cj, come in çhan). La letere no si cjate plui tal Gnûf Pirone dal 1935, ma e torne inte grafie proponude di Xavier Lamuela e deventade daspò chê standard. Inte grafie Faggin-Nazzi, il sun /tʃ/ al ven rapresentât invezit cun la letare č.
fur_Latn fur_Latn fur_Latn fur_Latn fur_Latn fur_Latn